LT Europos Sąjungos oficialusis leidinys C 5/2

Pranešimas apie dalinės tarpinės antidempingo priemonių, taikomų Kinijos Liaudies Respublikos kilmės dviračių importui, peržiūros inicijavimą

(2006/C 5/02)

Komisija nusprendė savo iniciatyva pradėti dalinę tarpinę peržiūrą pagal Tarybos reglamento (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (toliau — pagrindinis reglamentas) (1) 11 straipsnio 3 dalį. Peržiūra apsiriboja dempingo, susijusio su eksportuojančiu gamintoju Giant China Co. Ltd. (toliau — bendrovė), aspektais.

1. Prekė

Nagrinėjama prekė yra dviračiai ir kitos pedalinės transporto priemonės (įskaitant transportinius triračius, tačiau išskyrus vienračius) be variklio, Kinijos Liaudies Respublikos kilmės (toliau — tiriama prekė), šiuo metu klasifikuojama KN kodais ex 8712 00 10, 8712 00 30 ir 8712 00 80. Šie KN kodai pateikiami tik informacijos tikslais.

2. Galiojančios priemonės

Šiuo metu galiojančios priemonės yra Tarybos reglamentu (EB) Nr. 1524/2000 (2) su paskutiniais pakeitimais, padarytais Reglamentu (EB) Nr. 1095/2005 (3), nustatytas galutinis antidempingo muitas.

3. Peržiūros pagrindas

Komisija gavo pakankamą prima facie įrodymą, kad pasikeitė aplinkybės, kurių pagrindu buvo įvestos galiojančios priemonės, ir kad šie pokyčiai yra ilgalaikio pobūdžio.

Pagal Komisijos turimą informaciją matyti, kad bendrovė veikia rinkos ekonomikos sąlygomis, kadangi ji laikosi pagrindinio reglamento 2 straipsnio 7 dalies c punkto nuostatų. Be to, palyginus normaliąją vertę, pagrįstą bendrovės išlaidomis ir (arba) vietos kainomis, ir eksporto kainas dempingas taptų ženkliai mažesnis už tą, kuriam taikomos galiojančios priemonės. Todėl toliau taikyti galiojančias priemones, kurios buvo pagrįstos anksčiau nustatyto dempingo dydžiu, ir taip kompensuoti dempingo daromą žalą jau nėra būtina.

4. Dempingo nustatymo procedūra

Pasitarusi su Patariamuoju komitetu ir nutarusi, kad yra pakankamai įrodymų, pateisinančių dalinės tarpinės peržiūros inicijavimą, Komisija, remdamasi pagrindinio reglamento 11 straipsnio 3 dalimi, inicijuoja peržiūrą, kurios tikslas yra nustatyti, ar bendrovė veikia rinkos ekonomikos sąlygomis, kaip tai yra numatyta pagrindinio reglamento 2 straipsnio 7 dalies c punkte arba, kitu atveju, ar bendrovė atitinka reikalavimus individualiam muitui įvesti, numatytus pagrindinio reglamento 9 straipsnio 5 dalyje, ir jei taip yra, nustatyti bendrovės individualų dempingo skirtumą, o nustačius dempingo faktą, muito mokesčio, kuriuo turėtų būti apmokestinamas tiriamos prekės importas į Bendriją, dydį.

Tyrimu bus nustatyta, ar reikia pratęsti, nutraukti arba pakeisti galiojančias priemones, taikomas pirmiau minėtai bendrovei.

a) Klausimynai

Siekdama gauti informacijos, kuri, jos nuomone, yra reikalinga tyrimui, Komisija išsiųs klausimynus bendrovei ir aptariamos eksportuojančios šalies valdžios institucijoms. Šią informaciją ir įrodymus Komisija turėtų gauti per šio pranešimo 5 dalies a punkto i įtraukoje nustatytą terminą.

b) Informacijos rinkimas ir klausymai

Visos suinteresuotosios šalys yra raginamos pareikšti savo nuomonę, pateikti kitą, nei atsakymai į klausimyną, informaciją ir pateikti patvirtinančių įrodymų. Šią informaciją ir įrodymus Komisija turi gauti per šio pranešimo 5 dalies a punkt i įtraukoje nustatytą terminą.

Be to, Komisija gali išklausyti suinteresuotąsias šalis, jei jos pateikia prašymą, kuriame nurodo konkrečias priežastis, dėl kurių reikėtų jas išklausyti. Šį prašymą būtina pateikti per šio pranešimo 5 dalies a punkto ii įtraukoje nustatytą terminą.

c) Rinkos ekonomikos statusas

Tuo atveju, jei bendrovė pateikia pakankamai įrodymų, patvirtinančių, kad ji veikia rinkos ekonomikos sąlygomis, t.y. kad ji atitinka kriterijus, nustatytus pagrindinio reglamento 2 straipsnio 7 dalies c punkte, normali vertė bus nustatyta vadovaujantis pagrindinio reglamento 2 straipsnio 7 dalies b punktu. Šiuo tikslu tinkamai pagrįstas prašymas turi būti pateiktas per šio pranešimo 5 dalies b punkte nustatytą terminą. Komisija nusiųs prašymą bendrovei ir Kinijos Liaudies Respublikos valdžios institucijoms.

d) Rinkos ekonomikos šalies parinkimas

Tuo atveju, jei bendrovei nesuteikiamas rinkos ekonomikos statusas, bet ji atitinka reikalavimus, būtinus individualiam muitui įvesti pagal pagrindinio reglamento 9 straipsnio 5 punktą, atitinkama rinkos ekonomikos šalis bus naudojama normalios vertės nustatymui Kinijos Liaudies Respublikos atžvilgiu remiantis pagrindinio reglamento 2 straipsnio 7 dalies a punktu. Kaip ir atliekant tyrimą, po kurio buvo nustatytos priemonės tiriamos prekės iš Kinijos Liaudies Respublikos importui, Komisija vėl numato tam tikslui pasirinkti Meksiką. Suinteresuotųjų šalių prašoma pateikti savo pastabas dėl šio pasirinkimo tinkamumo per šio pranešimo 5 dalies c punkte nustatytą terminą.

Be to, jei bendrovės šaliai suteikiamas rinkos ekonomikos šalies statusas, Komisija prireikus gali taip pat panaudoti atitinkamoje rinkos ekonomikos šalyje nustatytos normaliosios vertės duomenis, pvz., siekdama pakeisti bet kokius nepatikimus sąnaudų ar kainos elementus Kinijos Liaudies Respublikoje, kurių reikia norint nustatyti normaliąją vertę, jei Kinijos Liaudies Respublikoje negalima gauti reikalingų patikimų duomenų. Šiam tikslui Komisija taip pat ketina naudoti Meksiką.

5 Terminai

a) Bendri terminai

i) Terminas, per kurį šalys turi pranešti apie save, pateikti atsakymus į klausimyno klausimus ir kitą informaciją

Visos suinteresuotosios šalys, norinčios, kad tyrimo metu būtų atsižvelgta į jų pastabas, privalo apie save pranešti Komisijai, pareikšti savo nuomonę ir pateikti atsakymus į klausimyną arba bet kokią kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje dienos, nebent būtų nurodyta kitaip. Atkreiptinas dėmesys į tai, kad daugumos pagrindiniame reglamente nustatytų procedūrinių teisių įgyvendinimas, priklauso nuo to, ar šalis apie save pranešė per minėtą laikotarpį. Be to, bendrovė turi pateikti savo atsakymus į klausimyną per pirmiau paminėtą 40 dienų terminą.

ii) Klausymai

Per tą patį 40 dienų terminą visos suinteresuotosios šalys gali kreiptis į Komisiją prašydamos, kad ši jas išklausytų.

b) Specialūs terminai prašymams dėl rinkos ekonomikos statuso pateikti

Bendrovės tinkamai pagrįstą prašymą pripažinti jai rinkos ekonomikos statusą, kaip tai yra nurodyta šio pranešimo 4 dalies c punkte, Komisija turi gauti per 21 dieną nuo šio pranešimo paskelbimo Europos Sąjungos oficialiajame leidinyje.

c) Konkretus terminas, per kurį turi būti atrinkta rinkos ekonomikos šalis

Tyrimo šalys gali norėti pateikti savo pastabas apie Meksikos, kuri minima šio pranešimo 4 dalies d punkte ir kuri yra numatyta kaip rinkos ekonomikos šalis nustatant normalią vertę Kinijos Liaudies Respublikos atžvilgiu, tinkamumą. Šias pastabas Komisija turi gauti per 10 dienų nuo šio pranešimo paskelbimo Europos Sąjungos oficialiajame leidinyje dienos.

6. Rašytiniai pareiškimai, atsakymai į klausimyną ir susirašinėjimas

Visi suinteresuotųjų šalių pareiškimai ir prašymai turi būti pateikiami raštu (ne elektronine forma, nebent būtų nurodyta kitaip), nurodant suinteresuotosios šalies pavadinimą, adresą, el. pašto adresą, telefono ir fakso numerius. Visi rašytiniai pareiškimai, įskaitant informaciją, kurios prašoma šiame pranešime, atsakymai į klausimyno klausimus ir konfidencialus suinteresuotųjų šalių susirašinėjimas ženklinamas žodžiais „riboto naudojimo“ (4) ir, atsižvelgiant į pagrindinio reglamento 19 straipsnio 2 dalį, kartu pateikiamas ne konfidencialiam naudojimui skirtas variantas, kuris ženklinamas žodžiais „Suinteresuotosioms šalims susipažinti“.

Komisijos adresas susirašinėjimui:

Commission européenne Direction générale du commerce Direction B Bureau: J-79 5/16 B-1049 Bruxelles Faksas (32 2) 295 65 05

7. Nebendradarbiavimas

Tais atvejais, kai suinteresuotoji šalis atsisako leisti naudotis reikalinga informacija arba jos nepateikia per nustatytą laiką, arba akivaizdžiai stabdo tyrimą, laikinos arba galutinės, teigiamos ar neigiamos išvados pagal pagrindinio reglamento 18 straipsnį gali būti daromos remiantis turimais faktais.

Išsiaiškinus, kad kuri nors suinteresuotoji šalis pateikė melagingą ar klaidingą informaciją, į tokią informaciją neatsižvelgiama, o remiamasi turimais faktais. Jei suinteresuotoji šalis nebendradarbiauja arba bendradarbiauja tik iš dalies, pagal pagrindinio reglamento 18 straipsnį išvados grindžiamos turimais faktais, o rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

(1) OL L 56, 1996 3 6, p. 1. Reglamentas su paskutiniais pakeitimais, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(2) OL L 175, 2000 7 14, p. 39.

(3) OL L 183, 2005 7 14, p. 1.

(4) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį. Tai slaptas dokumentas pagal Tarybos reglamento (EB) Nr. 384/96 19 straipsnį (OL L 56, 1996 3 6, p. 1) ir PPO susitarimo dėl 1994 m. GATT (antidempingo susitarimo) VI straipsnio įgyvendinimo 6 straipsnį.